SKUESPILLERENS INDRE OG YDRE TEKNIK

**Indre teknik**

**Det magiske "hvis"**

Hvis det var mig, der var rollen, hvordan ville jeg så reagere i den pågældende situation? Hvad ville jeg gøre og sige?

**De givne omstændigheder**

Hvor befinder jeg mig, i hvilken situation og sammen med hvem. I hvilken anledning er jeg til stede, og hvilken rolle har jeg i forhold til stedet og de øvrige personer?

**Motivering**

Hvad vil jeg opnå, hvad er hensigten med mine handlinger, hvad er motivet for handlingens og talens indhold?

**Stemningserindring**

For at opnå indlevelse i rollen kan jeg trække på tidligere livserfaringer af grundlæggende følelsesmæssig karakter. Det betyder, at karakteren på scenen bliver troværdig i sine handlinger og sin tale. Den erindrede stemning behøver ikke være oplevet af skuespilleren selv. Det kan være en følelse frembragt af at have overværet noget, der sker for andre, ved læsning eller ved oplevelser på anden vis f.eks. gennem medierne.

**Ydre teknik**

**Det fysiske aspekt**

Bevægelsen, stemmen, afspænding og tempo-rytme

Bevægelsen beskriver Stanislavskij som "De fysiske handlinger". De fysiske handlinger er dagligdags handlinger som f.eks. at gøre rent, pakke kuffert, samle noget efter en brugsanvisning, fotografere osv., eller det kan være at bevæge sig fra ét sted i rummet til et andet. Skuespilleren skal være præcis i sine bevægelser, i bevægelsesmønstret. Bevægelsens start- og slutpositioner skal understreges, samtidig med at rytme og tempo skal afpasses efter den intention, der ligger som motiv og undertekst for handlingen.

**Konstantin Stanislavskijs teorier om skuespilkunst er også i vor tid et uundværligt værktøj for skuespilleren.**